Канфлікт, які адбыўся ў Слуцку паміж гарадской паліцыяй і дваранкаю Анэляй Кіюць, не быў сітуацыяй надзвычайнай. У першай палове XIX ст. у гарадах беларуска-літоўскіх губерняў нярэдка ўзнікалі праблемы неадпаведнасці паліцэйскіх чыноўнікаў займаемым пасадам [49]. Скаргі з боку гараджан у розныя інстанцыі на паліцмайстараў, гараднічых, квартальных, а таксама афіцыйныя вынікі праверак з боку центральных і мясцовых органаў улады (грамадзянскіх губернатараў, губернскіх праўленняў, генерал-губернатара) адлюстрорўваюць нізкую прафесійную кампетэнтнасць шэрагу паліцэйскіх чыноўнікаў, а часам і іх маральную неадпаведнасць займаемым пасадам.